**Vyhlásenie o rozporoch**

Ministerstvo životného prostredia Slovenskej republiky predkladá materiál „Návrh nariadenia vlády Slovenskej republiky, ktorým sa vyhlasuje prírodná rezervácia Vydrica a jej ochranné pásmo“ na rokovanie Legislatívnej rady vlády Slovenskej republiky s rozporom s Ministerstvom pôdohospodárstva a rozvoja vidieka Slovenskej republiky. Rozpor sa týka zásadnej pripomienky Ministerstva pôdohospodárstva a rozvoja vidieka Slovenskej republiky k § 3 návrhu nariadenia vlády, ktorý nebol odstránený ani na úrovni štatutárov oboch ministerstiev.

*Pripomienka Ministerstva pôdohospodárstva a rozvoja vidieka Slovenskej republiky:*

„V § 3 žiadame za odsek 1 vložiť nový odsek 2, ktorý znie: „(2) Na území prírodnej rezervácie možno v súlade projektom ochrany podľa § 54 ods. 12 písm. a) zákona po odsúhlasení organizáciou ochrany prírody podľa § 65a zákona o spôsobe, termíne a rozsahu vykonávať a) zabezpečenie prechodnosti existujúcich turistických chodníkov a odstraňovanie nebezpečných stromov vo vzdialenosti na výšku porastu na obe strany turistických chodníkov, b) údržbu a opravy existujúcich lesných ciest vrátane údržby pozdĺžnych a priečnych odvodňovacích zariadení, násypových a výkopových svahov zemného telesa cesty, udržiavanie prejazdného profilu lesných ciest a odstraňovanie nebezpečných stromov vo vzdialenosti na výšku porastu na obe strany lesných ciest. Doterajší odsek 4 sa označí ako odsek 5. Odôvodnenie: Činnosti, ktoré sú predmetom navrhovaného doplnenia, sú v súlade s činnosťami uvedenými v projekte ochrany, ktoré je potrebné zabezpečovať „v rámci regulačného manažmentu“. Doplnením vyššie uvedeného ustanovenia sa zároveň sleduje stanovenie podrobností územnej ochrany v súlade s § 22 ods. 6 zákona č. 543/2002 Z. z. o ochrane prírody a krajiny v znení neskorších predpisov. Túto pripomienku považuje MPRV SR za zásadnú.“

*Vyjadrenie Ministerstva životného prostredia Slovenskej republiky:*

Ministerstvo životného prostredia Slovenskej republiky je toho názoru, že doplnenie návrhu nariadenia vlády o nové ustanovenie by bolo v rozpore s podmienkami ochrany v 5. stupni ochrany v zmysle § 16 zákona 543/2002 Z. z. o ochrane prírody a krajiny v znení neskorších predpisov (ďalej len „zákon“).

Ministerstvo životného prostredia Slovenskej republiky v dôvodovej správe špecifikuje činnosti, ktoré budú umožnené cez vyhradené miesta alebo na základe výnimky z podmienok ochrany. Rovnaký postup bol použitý aj pri už účinnom nariadení vlády Slovenskej republiky č. 291/2021 Z. z., ktorým sa vyhlasuje národná prírodná rezervácia Plavno.

V dôvodovej správe je uvedené, že „V prípade existujúcich chodníkov je možné za činnosť, ktorá nie je v rozpore so záujmami ochrany prírody a predmetom ochrany navrhovanej prírodnej rezervácie a ktorá je nevyhnutná na zabezpečenie ich prechodnosti, považovať prepiľovanie stromov padnutých na teleso chodníka, orez konárov zasahujúcich do profilu chodníka, výrub náletu drevín a vyžínanie v telese chodníka, ručná údržba priečneho profilu telesa chodníka, vyrezávanie stupňov (zásekov na bezpečný prechod) na stromoch spadnutých do telesa chodníka; v prípade existujúcich značených turistických chodníkov aj spiľovanie odumretých stromov ohrozujúcich svojim pádom osoby pohybujúce sa na značenom turistickom chodníku. Spílené stromy budú následne odsunuté do porastu a ponechané na prirodzený rozklad. Udelenie výnimky je možné v zmysle § 29 ods. 4 písm. e) zákona“.

Vzhľadom na vysokú návštevnosť územia prírodnej rezervácie Vydrica sú aj z hľadiska Ministerstva životného prostredia Slovenskej republiky žiaduce vyššie uvedené zásahy, avšak podľa postupu, ktorý umožňuje aktuálne znenie zákona.